钦定古今图书集成/方舆汇编/职方典/第1281卷 > 《峿台铭》〈并序〉前人
## 钦定古今图书集成/方舆汇编/职方典/第1281卷 > 《峿台铭》〈并序〉前人

“浯溪东北三十馀丈，得怪石焉。周行三百馀步，从未申至丑寅。崖壁斗绝，左属回鲜。前有磴道，高八九十尺，下当洄潭。其势碅磳，半出水底，苍苍泛泛，若在波上。石巅胜异之处，悉为亭堂。小峰嵌窦其间，松竹掩映轩户，毕皆幽奇。” 於戏！古人畜愤闷与病于时俗者，力不能筑高台以瞻眺，则必山巅海畔伸颈歌吟，以自畅达。今取兹石，将为峿台，盖非愁怨，乃所好也。铭曰：

湘渊清深，峿台峭峻。登临长望，无远不尽。谁厌朝士，
羁牵局促。借君此台，以纵心目。阳崖砻琢，如瑾如珉。
作铭刻之，彰示后人。